**POROČILO O IZMENJAVI**

Nijmegen, Nizozemska (zimski semester 2018/19)

*Kako ste bili zadovoljni z izmenjavo in zakaj?*

Z izmenjavo sem bila zelo zadovoljna. Morda je pomagalo to, da kaj preveč pričakovanj sama nisem imela, zato razočarana nisem bila, a vendar moram reči, da se mi v celem času trajanja ni nič slabega zgodilo. Ni mi bilo dolgčas, vsak dan sem spoznala kaj/koga novega, kar pa se mi za izmenjavo zdi zelo pomembno.

*Ste imeli redna predavanja v angleščini ali samo občasne konzultacije? Kako bi ocenili kakovost študija?*

Vsa predavanja sem imela v angleščini. Menim, da študij znotraj programa, ki sem ga obiskovala jaz, študentu ponuja veliko stimulantov in novih izzivov prav tako pa močno spodbuja posameznikovo osebno rast. Seveda pa verjamem, da je (povsod) še prostor za izboljšavo.

*Kakšni so bili profesorji?*

Profesorjev tam ne bi mogla primerjati s profesorji na naši fakulteti (FSD). Moji profesorji tam so skrbeli, da so spoznali, razumeli in podprli vsakega posameznika, torej je vsak vedel najmanj tvoje ime, od kod prihajaš in kaj je tvoje področje, kaj te veseli. Bili so odprti za predloge, nove izzive in spremembe, kljub temu pa so svoje ure tudi brez nas splanirali čim bolj zanimivo.

*Bi kateri predmet/profesorja posebej pohvalili/skritizirali?*

Posebej bi rada pohvalila profesorja Emiela van Beersa (ki uči Creative lab), saj mi je (tudi kot mentor) v času izmenjave stal ob strani in me podpiral v procesu. Imel je zelo unikaten stil učenja, za katerega mi je žal, da ga ne uporablja več ljudi. Njegove ure so me pustile razmišljati in čutiti v večernih urah, vsaka pa me je znova prijetno presenetila in zabavala. Prav tako je kot profesor učil idealno mejo med profesionalnim in osebnim odnosom ter enako obravnaval prav vse učence. Veliko pa sem se naučila tudi od njega kot osebe, za življenje na sploh.

*Kakšni so življenjski stroški v primerjavi s temi v Sloveniji?*

Življenjski stroški so gotovo višji, vendar se razliko da minimizirati, če se človek znajde in dobro pripravi. Nizozemska ima nekaj dražjih verig supermarketov, a se jim da lepo izogniti in namesto tega živila kupiti v cenejših trgovinah, kot sta Aldi in Lidl ter na tržnici, kjer sta zelenjava in sadje veliko cenejša. Enako drži glede manjših stanovanj, ki lahko osebo mesečno stanejo od 300 (in manj, če imaš srečo) do 500 € (in seveda dlje). Občutna razlika je pri javnem transportu, kot so karte za avtobus in vlak – veliko dražji je seveda tudi bencin, pri storitvah in cenah v lokalih, restavracijah …

*Koliko je treba imeti za namestitev?*

Študentski domovi na mesec stanejo od 350 in do 450 €, stanovanja pa prav tako (v nekaterih primerih so se izkazala celo kot ugodnejša). Mislim, da je problem, da so cene preprosto višje za mednarodne študente, saj agencije vedo, da se mi glede teh stvari pri njih manj znajdemo ter da smo verjetno zato pripravljeni plačati malenkost več.

*Je ustanova velika?*

Sama sem obiskovala program, ki je del Hogeschool van Arnhem en Nijmegen, ta pa spada pod HAN University of Applied Sciences. Univerza ima svoje zgradbe v Nijmegnu in sosednjem Arnhemu, prav tako pa je v mestih razdeljena na več enot, fakultet. Le te pa v primerjavi s slovenskimi večjimi niso velike, temveč so precej primerljive.

*Sprejme veliko tujih študentov?*

Da. Na fakulteti je tam poleg Erasmus+ študentov tudi mnogo full time študentov iz drugih držav, med njimi pa gotovo prevladujejo prihajajoči iz sosednje Nemčije, ki si ponekod lahko celo izberejo študij v svojem jeziku.

*Kakšne so možnosti za druženje z domačimi in tujimi študenti?*

Ko kot oseba sprejmeš, da boš kdaj moral biti pobudnik sam, se tudi to seveda da. Žal bo držalo, da se Erasmus študentje bolj držijo drug drugega in si drug drugemu zadoščajo ter da se povezave med lokalci bolj redko sklenejo, a vseeno to ne smelo biti pravilo. Sama sem kar nekaj Nizozemcev spoznala v šolskih in obšolskih dejavnostih ter drugih ustanovah.

*Kakšno je mesto?*

Mesto Nijmegen velja za najstarejše mesto na Nizozemskem, čeprav je večinoma danes pošteno prenovljeno. Vseeno ima kar nekaj historičnih lokacij, od gradov do cerkva in ruševin. Okoli centra je polno park(c)ov,prikupnih trgovinic, alternativnih kavarn in kulturnih ustanov. Skozi mesto teče tudi reka Waal, obalo katere lokalci kličejo kar Nijmegen beach, saj se tam poleti ljudje sončijo in kopajo. Mesto je ob vikendih polno obiskovalcev, turistov, stalno se dogajajo kakšni festivali (Popronde, Kunstnacht, Valkof …), tržnice, lunapark vikend. Locirano je dovolj blizu Nemčije ter na koncu tudi Belgije, da se je tja možno odpraviti na vikend izlet. Ponuja pa odlične povezave tudi drugod (Francija, Eindhoven – kjer je letališče).

*Kako je bilo poskrbljeno za obšolske dejavnosti?*

Na uvodnih dnevih so nam na fakulteti in nato na student fairu predstavili kar nekaj idej, za ostalo pa sem izvedela prek drugih ljudi. Nihče te v nič ne bo silil, zato je tu potrebno nekaj samoiniciative – ko pa ima človek tudi to, si lahko vsakdan kar lepo zapolni. Prav tako ima Nijmegen tudi svojo ESN organizacijo (ISN Nijmegen), ki skrbi za aktivnosti, dogodke za international ali local študente mesta. Tam se lahko udeležuješ vseh možnih dogodkov, lahko pa postaneš tudi član organizacije in s tem prejemaš tudi mnoge druge ugodnosti.

*Kaj priporočate študentom, ki nameravajo iti na študij tja?*

Zaupajte si, ne se pustiti prestrašiti zaradi količine novosti in neznanosti, uživajte v zmedenosti in raztegovanje cone ugodja. Prav tako pa vam želim/priporočam, da (študentsko) življenje zajemate z veliko žlico.

Kot dodatek pa, privarčujte kaj denarja za koriščenje odličnih Flixbus povezav, koncertov v Doornoosje, Amsterdam in second hand trgovinice 😊

*Ali dovolite objavo elektronskega naslova (za druge študente, ki bi jih zanimalo več praktičnih podrobnosti)?«*

Absolutno. Prosim, ne bojte se mi pisati za insider tips and tricks ali pa čisto enostavne zadeve, pripravljena sem pomagati pri čimerkoli! vugatea@gmail.com